Luule Epner
Luule Epner (neiupõlvenimega Luule Liivaku; sündinud 11. veebruaril 1953) on eesti teatriteadlane ja kirjandusteadlane. Ta lõpetas 1971. aastal Tallinna 1. Keskkooli ja 1977. aastal cum laude Tartu Riikliku Ülikooli eesti keele ja kirjanduse erialal. 1984. aastal lõpetas samas aspirantuuri ja kaitses 1987. aastal filoloogiakandidaadi väitekirja. Ta on töötanud Tartu Riiklikus Ülikoolis / Tartu Ülikoolis vanemlaborandina (1977–1978), õpetajana (1978–1987), vanemõpetajana (1987–1990), dotsendina (1990–2002), professorina (2002–2007) ning alates 2007. aastast vanemteaduri ja dotsendina. Alates 2010. aastast on ta ühtlasi Tallinna Ülikooli eesti keele ja kultuuri instituudi dotsent, 2011. aastast ka Eesti Kirjandusmuuseumi vanemteadur. Ta on õpetanud draamateooria, eesti näitekirjanduse ajaloo, teatriajaloo ja teatriteoreetilist kursust. Samuti on ta avaldanud artikleid eesti näitekirjanduse ja selle lavatõlgenduste kohta.